  Виталий Пронин Туэ 16-тӥ  тулыспалэ 70 арес тырмысал  суредасьлы Леонид Прозоровлы. Сое сӥлы карыса,  "Удмурт дунне" газетлэн редакцияз усьтӥськоз солэн суредъёсыныз адӟытон.Леонид Алексеевич вордӥськиз Сьӧлта черкогуртын, школа бере пыриз Удмурт пединститутысь художественно-графической факультетэ. Ужзэ мытӥз «Комсомолец Удмуртии» газетын, нош 1973-тӥ арысен ужаз «Советской Удмуртия» - «Удмурт дунне» газетын художник-ретушёр луыса. Газет бамъёсын потазы тодмо адямиослэн но азьмынӥсьёслэн портретъёссы, «Шӧкыч» бамын - ӵушкась суредъёс но шаржъёс. Леонид Прозоров  кемалась пӧламы ӧвӧл ни - улонысь кошкиз 1999-тӥ арын, но улэпесь со сярысь тодэ ваёнъёс, улэпесь солэн суредъёсыз, соин ик «Удмурт дунне» газетлэн редакциез, художниклэн юбилеезлы сӥзьыса, адӟытон радъя. Леонид Прозоровлэн ужъёсыныз выставка усьтӥськоз редакциын солэн вордӥськем нуналаз - 16-тӥ тулыспалэ  15 часын. Ӧтиськом вань мылкыд карисьёсты, тужгес но - Леонид Алексеевичлэсь тодмооссэ, ӵош ужам эшъёссэ.Зинаида Кириллова  